Dequide ute chupa ubisa nna,
beríatteba Jesús lheꞌe yiesi Samaria die daca lo yu gue Galilea.
Cuinaba lee nna re:
“Ttu benni rinne ca tisa rute Tata Do Iyyabaaha,
läga ria lecani biꞌiniha lo yu guebi.”
Atti bisíne Galilea nna tseeba beni ca benni seꞌe nía lenie,
de chi biláquinna iyába nu beni Benniha lheꞌe yiesi Jerusalén atti raca laní Pascua,
cumu lacana nna güia guabacana laní.
Jesús besin dacabe lheꞌesi Caná nu re lo yu gue Galilea atta beonie indaha vinu.
Nía do ttu nu lo runi sina gue nu rinnabiaha.
Unnuha nna do ttu xiꞌinbiyuu-ni lheꞌesi Capernaum ranina.
Atti bieninna chi dedaa Jesús lo yu gue Judea qui esíe Galilea,
güiattebana guannabana lo Benniha tsie lheꞌe yoꞌo gueniha qui eyonie xiꞌinniha,
cumu chi ratti nua tena ranina.
Laniala rá Jesús nua:
—Lebiꞌi nna gansi bittuba ilenle aca ttu milagru nu unna eban lele nna läga tsia lele.
Ttiaca nu lo runi sina gue nu rinnabiaha nna ráne:
—Benni bananie neti,
utiaxxi tsiari qui antisla gatti xiꞌiniha.
Jesús ráttebe na.
—Beyya lheꞌe yoꞌo gueluha,
xiꞌinluha nna läga gatti nua.
Unbiyuuha nna güiaba leni nu rá Jesús,
laniala nna deyyana.
Atti chi deyuꞌuna neda deyyana esínna lheꞌe yoꞌo gueniha nna ca nu riben sina gueniha nna güiattebacana gualedacan na rácan na:
—¡Beacaba xiꞌinluha!
Lana nna unnaba tisattebana ca nua rán cana:
—¿Bi ura beaca untoha?
Ca unnuha nna rácana:
—Nnaya attiba tu retin ttu bería xilhá cuerpu gueni.
Tata gue untoha nna guadútteba leni,
la uraba nua rá Jesús na:
“Läga gatti xiꞌinluha.”
Laniala nna güia leni Jesús lenna iyába ca benni seꞌe lheꞌe lisniha.
Unní berupa milagru runi Jesús dequide bedee lo yu gue Judea besíe lo yu gue Galilea.